Hej, Rajecké, vy zemský raj ste pravý,   
o vašom vzniku i povesť to vraví:   
Keď anjel Boží v spravodlivom hnevu   
von z raja vyhnal Adama a Evu,   
meč – plameň v ruke, zachmúrená tvár   
a od raja zem ohraničil stenou –   
sotvaže zatresli sa nebies vrátka   
strhol sa medzi Adamom a ženou   
pre jablko to hriešne prvý svár.   
  
Bola to, milí, preukrutná hádka!   
On vinil ju a ona jeho. Skrátka –   
nechcela Eva uznať svoju vinu   
aj tiež k hriešnemu sa priznať činu –   
a hoc to nikdy nie je ženským zvykom,   
začala ona s nárekom a krikom:   
  
„Ej, ale som sa zle vydala!   
Pripravil si mi peknú česť!   
Prečo si jedol, čo si nemal jesť?“   
„Ty si ma zviedla, uznaj, moje zlato!“   
„Mal si mať rozum!“ pohotová nato.   
„Všetko sme mali v tom nebeskom stánku   
a zlakomí sa na mizernú plánku...“   
„A kto ju trhal a mne podal – há?!“   
„Mal si mi zabrániť, keď som trhala,“   
a pustila sa znova v náreky,   
že môžu teraz blúdiť naveky,   
vyhnatí kamsi v kiesi pusté svety   
bez komfortu, bez módnej toalety,   
každému v nebi na posmechu istom,   
odiata iba figovým toť listom –   
tá hrdá dievka – teraz žena padlá –   
a bez zrkadla ešte – bez zrkadla!!!   
A ako slávne sedeli si v suchu!   
A plakala, až brnelo mu v uchu   
a plakala a vinila ho z činu,   
až skrúšene sám uznal svoju vinu.   
Ba zaprisahal sa jej napokon,   
že nezhrešila ona, ale on!   
A na dôvažok prisľúbil jej aj   
vystavať pre ňu nový zemský raj.   
  
Tak umierený hneď sa pribral k činu:   
nazvážal v polkruh vrchov – spevnil hory,   
nasadil voných jedlíc – dumné bory   
a romantikom že bol ináč vždycky,   
skalami všetko skrášlil fantasticky.   
Jas z neba zniesol, zemou rozstrel stíny,   
načiarol prstom v hore serpentíny,   
nechže si žienka horou pekne chodí!   
A naposled mu ešte napadlo:   
vydlabal jamku, nalial do nej vody:   
jazero dneska - vtedy zrkadlo.   
  
Keď Eva uvidela túto krásu,   
hoc na nebeské zvykla svetlice,   
rukami spľasla, skríkla od úžasu...   
Adam jej spravil Rajecké Teplice.   
  
*Ľudmila Podjavorinská   
V Rajeckých Tepliciach, jún 1947*